***ΕΝΗΜΕΡΩΤΙΚΟ ΣΗΜΕΙΩΜΑ***

***- Β΄ Φάση Επιδότησης Πάγιων δαπανών*** *(ΚΥΑ ΓΔΟΥ 808/2021)* ***-***

**1. Επιλέξιμες Πάγιες δαπάνες:**

Ως πάγιες δαπάνες λογίζεται το άθροισμα των εξόδων που έχουν δηλωθεί στα κάτωθι πεδία της δήλωσης φορολογίας εισοδήματος έτους 2020 (Έντυπο Ε3):

**α)** Παροχές σε εργαζόμενους (581), **β)** Ασφαλιστικές εισφορές αυτοαπασχολούμενων (585/007), **γ)** Λοιπές αμοιβές για υπηρεσίες ημεδαπής (585/009), **δ)** Λοιπές αμοιβές για υπηρεσίες αλλοδαπής (585/010), **ε)** Ενέργεια (585/011), **στ)** Ύδρευση (585/012), **ζ)** Τηλεπικοινωνίες (585/013), **η)** Ενοίκια (585/014), **θ)** Λοιπά λειτουργικά έξοδα (585/016) **ι)** Χρεωστικοί τόκοι και συναφή έξοδα (586).

**2. Περίοδος αναφοράς επιδότησης πάγιων δαπανών:**

Απρίλιος - Δεκέμβριος 2020.

**3. Δικαιούχοι της ενίσχυσης & βασικότερα κριτήρια επιλεξιμότητας:**

Προκειμένου οι δικαιούχες ιδιωτικές επιχειρήσεις κάθε νομικής μορφής, συμπεριλαμβανομένων και των ατομικών, να λάβουν την ενίσχυση θα πρέπει να ικανοποιούν σωρευτικά τα παρακάτω κριτήρια:

**α)** Να έχουν έδρα ή μόνιμη εγκατάσταση στην Ελλάδα, να έχουν πληγεί οικονομικά από την πανδημία και να έχουν εκδηλώσει ενδιαφέρον στην ειδική πλατφόρμα «myBusinessSupport» **- α΄ φάση της διαδικασίας** - Βασικό προαπαιτούμενο για να επιδοτηθεί η επιχείρηση είναι η συμμετοχή της στην α΄ φάση του προγράμματος (ΓΔΟΥ 504/28/5/2021), αλλιώς δεν μπορεί να ενταχθεί στο μέτρο.

**β)** Να απασχολούν τουλάχιστον 1 εργαζόμενο πλήρους απασχόλησης ή 2 εργαζομένους μερικής απασχόλησης, με σχέση εξαρτημένης εργασίας, κατά την 1η/8/2020 ή κατά την 28η/10/2020 ή κατά την 1η/5/2021, σύμφωνα με τα στοιχεία του ΠΣ "Εργάνη.

**γ)** Η υποβολή δήλωσης Φορολογίας εισοδήματος για το φορολογικό έτος 2019 να έχει ολοκληρωθεί έως τις 28/5/2021.

**δ)** Οριστικοποίηση της κατάστασης οικονομικών στοιχείων από επιχειρηματική δραστηριότητα **(«Έντυπο Ε3»)** για το φορολογικό έτος 2020 έως τις 2/7/2021, ανεξαρτήτως από την υποβολή της δήλωσης φορολογίας εισοδήματος ΦΠ ή ΝΠ.

**ε)** Υποβολή όλων των δηλώσεων ΦΠΑ της περιόδου από 1η/1/2019 μέχρι 31η/3/2021, έως και τις 28/5/2021.

**στ )** Οι μικρές και πολύ μικρές επιχειρήσεις δεν πρέπει να υπάγονται σε συλλογική πτωχευτική διαδικασία ή άλλη διαδικασία αφερεγγυότητας, βάσει του ισχύοντος νομικού πλαισίου και να μην έχουν λάβει ενίσχυση διάσωσης.

**ζ)** Οι επιχειρήσεις να μην έχουν τεθεί σε αδράνεια από την 1η/1/2019 και να μην έχει ανασταλεί η χρήση του ΑΦΜ της επιχείρησης για τη διενέργεια ενδοκοινοτικών συναλλαγών.

**η)** Να έχουν ενεργό κύριο ΚΑΔ στις 31/12/2020 έναν από τους περιγραφόμενους στο Παράρτημα Ι της επισυναπτόμενης απόφασης ή τα ακαθάριστα έσοδα του δευτερεύοντα ΚΑΔ τους να είναι υψηλότερα από εκείνα του πρωτεύοντα, στις 31/12/2020.

* Για τις επιχειρήσεις που έκαναν έναρξη εργασιών πριν την 1η/1/2019, δεν άνοιξαν υποκατάστημα από την 1η/4/2019 έως και την 31η/12/2020 και για την ίδια περίοδο ήταν υποκείμενες σε ΦΠΑ, **απαιτείται:**

- Ο κύκλος εργασιών τους (κωδικός 312 δήλωσης ΦΠΑ) την περίοδο Απριλίου - Δεκεμβρίου 2020 σε σχέση με το αντίστοιχο διάστημα του 2019 να είναι **μικρότερος τουλάχιστον κατά 30%** και να παρουσιάζουν **ζημιά προ φόρων.**

* Για τις επιχειρήσεις που έκαναν έναρξη λειτουργίας μετά την 1η/1/2019 ή άνοιξαν υποκατάστημα από 1η/4/2019 έως 31η/12/2020, τα έσοδα από πωλήσεις αγαθών και παροχή υπηρεσιών του έτους 2020 (κωδικός 500 δήλωσης Ε3) να είναι **μικρότερα κατά τουλάχιστον 30%** από το σύνολο εξόδων, συμπεριλαμβανομένου του Κόστους Πωληθέντων (άθροισμα κωδικών 520 και 580 δήλωσης Ε3) και να παρουσιάζουν ζημία προ φόρων.

**4. Μορφή ενίσχυσης:**

**Δικαίωμα έκπτωσης** από τρέχουσες φορολογικές οφειλές και **πιστωτικό** για την αποπληρωμή τρεχουσών ασφαλιστικών εισφορών, έτους 2021. Και οι 2 περιπτώσεις αφορούν υποχρεώσεις που καθίστανται πληρωτέες από 1/7/2021 έως 31/12/2021 με την ενίσχυση να δύναται να χρησιμοποιηθεί το αργότερο ως 31/12/2021. Τυχόν υπόλοιπο της ενίσχυσης που παραμένει μετά την 31/12/2021 δεν μπορεί να αξιοποιηθεί, ακυρώνεται αυτόματα μετά την πάροδο της ως άνω προθεσμίας και το χορηγηθέν ύψος ενίσχυσης προσαρμόζεται αναλόγως.

Η εφαρμοζόμενη έκπτωση από φορολογικές υποχρεώσεις 2021 γίνεται με την παρακάτω σειρά προτεραιότητας: **α)** Από Φόρο Εισοδήματος (ΦΕΦΠ ή ΦΕΝΠ), **β**) από ΕΝΦΙΑ, **γ)** από ΦΠΑ και **δ)** από κάθε άλλο φόρο, τέλος, εισφορά ή χρηματική κύρωση που εμπίπτει στο πεδίο εφαρμογής του Κώδικα Φορολογικής Διαδικασίας (ΚΦΔ).

- Απαιτήσεις του δικαιούχου της ενίσχυσης σε βάρος του Δημοσίου από οποιαδήποτε αιτία **συμψηφίζονται** με τις φορολογικές οφειλές για τις οποίες παρέχεται η ενίσχυση μόνο μετά την πλήρη χρήση του αντίστοιχου ποσού ενίσχυσης.

- Εφαρμογή πιστωτικού υπολοίπου για **τρέχουσες ασφαλιστικές εισφορές**: Τα ποσά εντάσσονται ως πιστωτικά υπόλοιπα στις μερίδες των δικαιούχων επιχειρήσεων και συμψηφίζονται με τις τρέχουσες ασφαλιστικές υποχρεώσεις που προκύπτουν από τις Αναλυτικές Περιοδικές Δηλώσεις των μισθολογικών περιόδων Ιουνίου - Νοεμβρίου 2021.

**5. Υπολογισμός ύψους και ανώτατα όρια ενίσχυσης:**

**Ποσό ενίσχυσης** = 20% \* [9/12 \* Αξία Πάγιων δαπανών **-** (1/2 \* ποσά Επιστρεπτέων Προκαταβολών 1 έως 4+ ποσά από Αποζημιώσεις Ειδικού Σκοπού 534 ή 300 € για τους μήνες Μάιο - Αύγουστο 2020)].

- Το ποσό της στήριξης προσδιορίζεται ως ποσοστό 20% επί της διαφοράς των παγίων δαπανών που κατέβαλε η επιχείρηση και των ενισχύσεων που έχει λάβει κατά την περίοδο αναφοράς.

- Η προκύπτουσα ενίσχυση δεν μπορεί να είναι μεγαλύτερη του 90% της ζημίας προ φόρων των πολύ μικρών και μικρών επιχειρήσεων, ενώ η χορηγούμενη ενίσχυση δεν δύναται να υπερβαίνει το 1,5 εκ. €.

**6. Διαδικασία & καταληκτική ημερομηνία υποβολής αίτησης:**

Η αίτηση υποβάλλεται στην ηλεκτρονική πλατφόρμα «myBusinessSupport» της ΑΑΔΕ έως τις **~~4/8/2021~~ 6/8/2021** (2ήμερη παράταση από 4/8 στις 6/8, σύμφωνα με νεότερη ΚΥΑ: 824/2021). Κατά την αίτηση, πρέπει να υποβληθούν το ποσό της ενίσχυσης που επιθυμούν οι επιχειρήσεις να χρησιμοποιήσουν για δικαίωμα έκπτωσης από τρέχουσες φορολογικές οφειλές & ασφαλιστικές εισφορές έτους 2021 που καθίστανται πληρωτέες από 1/7/2021 μέχρι 31/12/2021. Τα ως άνω υποβαλλόμενα στοιχεία **δεν δύνανται να τροποποιούνται** μετά από την υποβολή της αίτησης από την επιχείρηση.

**7. Υποχρεώσεις δικαιούχων - Κυρώσεις**

- Η επιχείρηση υποχρεούται να διατηρήσει από 1/5/2021 έως 31/12/2021 το επίπεδο απασχόλησης που είχε κατά την 1η/5/2021.

- Η επιχείρηση οφείλει να υποβάλει, μέσω της ηλεκτρονικής πλατφόρμας «myBusinessSupport», μέχρι την 30η/9/2021 τα δικαιολογητικά.

**8. Ορισμοί μεγέθους επιχειρήσεων :**

**α) Μεσαίες επιχειρήσεις:**

- Απασχόληση: < 250 εργαζομένους

- Κύκλος εργασιών < 50 εκ. € και/ή το σύνολο του ετήσιου ισολογισμού < 43 εκ. €.

**β) Μικρές επιχειρήσεις:**

- Απασχόληση: < 50 εργαζομένους

- Κύκλος εργασιών < 10 εκ. €

**γ) Πολύ μικρές επιχειρήσεις:**

- Απασχόληση: < 10 εργαζομένους

- Κύκλος εργασιών < 2 εκ. €